Document ID: /fineweb-2-swissfilter-quality_10-filterrobots/filtered/01521.jsonl.gz/29

El Projecte de Llei de l’impost sobre la inversió estrangera immobiliària al Principat d’Andorra, aprovat pel Consell de Ministres per al seu tràmit parlamentari, regula els percentatges que hauran de pagar les persones físiques i les societats en funció de la inversió immobiliària que realitzin. La normativa té per finalitat evitar l’especulació en el mercat immobiliari, afavorir l’habitatge de lloguer i alhora incrementar els recursos de l’Estat per a fer front a la despesa pública. Segons els estudis preliminars, la recaptació en un escenari prudent hagués permès recaptar a l’Estat des del 2020 i fins a l’actualitat un import d’uns 35 milions d’euros.
L’impost sobre el valor real de la inversió estrangera immobiliària serà progressiu i per trams: serà del 3% per a l’adquisició d’un primer habitatge unifamiliar, una xifra que pujarà al 5% per a la compra d’entre 2 i 5 pisos. A partir de l’adquisició d’un sisè habitatge, l’impost puja al 8%; mentre que a partir de la desena unitat immobiliària o per a promocions urbanístiques o immobiliàries, l’impost aplicat a l’inversor estranger serà del 10% del valor real de la inversió.
En cas que la inversió estrangera tingui per finalitat l’adquisició o la construcció i posada al mercat d’habitatges de lloguer per a residència habitual i permanent, per un termini mínim de deu anys, s’aplica una bonificació a la quota tributària del 90%.
La normativa aplica a les persones físiques i jurídiques no residents, a les persones jurídiques andorranes amb una participació estrangera en el seu capital igual o superior al 50%, a les persones físiques amb menys de 3 anys de residència al Principat, i a les persones jurídiques andorranes participades per no residents o residents de menys de 3 anys en un percentatge inferior al 50% i superior al 5%.
L’entrada en vigor del Projecte de Llei permetrà aixecar la suspensió temporal de compra d’immobles per a inversors estrangers, una moratòria que es va aprovar el 7 de setembre passat.